সঞ্জু’ ছবি মুক্তি পাবে ২৯ জুন। বলিউড তারকা সঞ্জয় দত্তের জীবনের গল্প নিয়ে তৈরি এই ছবির নাম ভূমিকায় অভিনয় করেছেন রণবীর কাপুর। শেষ মুহূর্তের প্রচারণা নিয়ে তিনি দারুণ ব্যস্ত। প্রায় প্রতিদিনই সাংবাদিকদের মুখোমুখি হচ্ছেন। আর বারবার তাঁকে কিছু প্রশ্নের মুখোমুখি হতে হচ্ছে। এই প্রশ্নগুলো আরেক বলিউড তারকা আলিয়া ভাটকে ঘিরে। আলিয়ার সঙ্গে আপনার কী ধরনের সম্পর্ক? আপনারা প্রেম করছেন? আপনারা বিয়ের সিদ্ধান্ত নিচ্ছেন? শুরুতে বাগদান, নাকি সরাসরি বিয়ে? আপনার মা-বাবা আলিয়াকে মেনে নিয়েছেন? ভাট পরিবার আপনাদের ব্যাপারে কী বলছে? আপনারা একসঙ্গে থাকছেন?—এমনই নানা প্রশ্ন। এসব প্রশ্ন শুনতে শুনতে এখন খুবই বিরক্ত রণবীর কাপুর। কখনো এই বিরক্তি ফুটে ওঠে তাঁর চেহারায়, আবার কখনো বলেন, ‘পরের প্রশ্ন, প্লিজ।’ পরের প্রশ্নটিও যখন একই ধরনের হয়, তখন তাঁর আর কিছু করার থাকে না।রণবীর কাপুর এবার খুব সাবধান! ‘প্লেবয়’ ইমেজের জন্য তিনি এরই মধ্যে যথেষ্ট সমালোচিত হয়েছেন। অনেক ভুল করেছেন। আর ভুল নয়। তাই এবার থিতু হওয়ার চেষ্টা করছেন। কাজে মন দিয়েছেন। কাজ ভালো হলে তার ফলাফল যে হাতেহাতে মেলে, তার কিছু প্রমাণ এরই মধ্যে পেয়েছেন তিনি।